
Iată ce mi-a pus în gură gagica de la telefon, de-aseară:  
„Paul Goma: Nobel-ul Hertei Müller nu inseamna nimic pentru România.” „Cum să 
însemne premiul Hertei Müller ceva pentru România? Ea nu a spus că este scriitoare 
română, ci bănăţeană. Mai mult, ea nu a fost în exil, ci în recuperare", spune, pe un ton 
răspicat, scriitorul Paul Goma, unul dintre autorii români exilaţi de comunism. „Ca 
neamţ, Herta Muller a fost recuperată de Germania. Am auzit-o lăudându-se că în 
curând are să scrie o carte despre suferinţele mamei ei din lagarele ruseşti. Şi, vă 
întreb, a scris-o?", adaugă Paul Goma, într-o scurtă declaraţie pentru NewsIn, 
aratându-se surprins, dar şi indignat că scriitoarea laureată cu Nobel este considerată a 
fi „de origine română". „În ceea ce priveşte legatura Hertei Müller cu România, despre 
care dânsa scrie neobosit, denunţând ororile din comunism, Goma spune răspicat că nu 
a citit nicio carte de-a autoarei şi că în niciun caz nu vede legătura dintre aceasta şi ţara 
în care a trăit până în 1987. 
Premiul Nobel pentru Literatură a fost acordat, joi, scriitoarei germane de origine 
română Herta Müller, care, prin proza sa impregnată de poezie, şi-a ridicat vocea 
împotriva dictaturii comuniste a lui Nicolae Ceauşescu, a anunţat Academia suedeză. 
 
Herta Muller, născută în data de 17 august 1953 în localitatea Nitchidorf din Banat, a 
fost premiată pentru că „a schitat un peisaj al dezrădacinării cu concizia poeziei şi 
obiectivitatea prozei”. 
 
Fireste, am spus ce s-a scris, dar nu tot ce am spus a fost scris. A declarat, iar ziarele 
au preluat ce a declarat ea: 
 
- A suferit - în România - din pricina dictaturii ceauşiste; Când nemţii (saşi, şvabi) din 
România ocupată de ruşi au fost, întâi daţi afară din case, li s-a confiscat totul - ce fel 
de „dictatură” au suferit?; când sutele dacà nu miile de germani din România, la ordinul 
ruşilor, au fost deportaţi în Rusia, la „reconstrucţie” - cine „dicta” în România? Nici 
măcar Ana Pauker, nici Dej - ci Stalin; când şvabii de pe graniţa cu Tito au fost deportaţi 
în Bărăgan - nu singuri: ei constituiau cam un sfert dintre „coreeni” - aşa le ziceau 
securiştii - restul fiind: fie români din Banat şi din Caraş-Severin, fie români basarabeni 
şi bucovineni ce avuseseră nefericirea de a se „refugia” în Banat, fie macedoneni de 
peste tot din RSR, împroprietăriţi în gospodăriile şvabilor; în 1951 ce fel de „dictatură” 
era, pentru Herta Müller? Tot ceauşistă? 
 
- A devenit ceauşistă dictatura ceea prin 1982-1985, când soţul său, Richard Wagner 
 avea „funcţii de conducere în instituţiile comuniste ale vremii”? 
 
- Născută în 1953, Herta Müller avea doar trei anişori în 1956 (Revoluţia maghiară), 
deci nu putea „să ia poziţie”: în 1968 (invadarea Cehoslovaciei), avea doar 15 ani, era 
minoră. 
 
- Dar în 1977? Avea 24 de ani. Era binişor majoră, majorată (!) de suferinţele îndurate… 
însă numai de ea îndurate şi de comunitatea sa - nu în întregime, doar de junii puţoi şi 
puţoaice declaraţi antinazisti (cum ar veni: duşmani ai părinţilor lor), neomarxişti de 
mucava adunaţi în „Grupul de Acţiune Banat". Să fi trecut ei la… acţiune, prin măcar un 
telefon de simpatie, dacă nu de adeziune la Declaraţia noastră pentru apărarea 
drepturilor Omului?  
 
Ce, erau proşti? Ei erau nemţi deştepţi, nu români! Cuvântul de ordine al lor era: nu ne 
amestecăm în treburile interne ale lor (ale românilor), aşteptăm vinderea (ei foloseau 
termenul: „recuperarea”) noastră, iar odată în RFG (în niciun caz în RDG! - ce erau 
proşti marxiştii noştri cei deştepti ca oaia şi ca Totok?), ne vom puteam exprima în 
libertatea capitalistă. 
 
Aşa s-a întâmplat: Ceauşescu a luat banii răscumpărării, băieţii au… „fugit” (în sensul 
propriu al cuvântului), ca nu cumva să se răzgândească secii, ori să mai ceară ceva în 
plus… 
 
Durerile românilor? Dar ce fel de „dureri” puteau avea cei care nu crâcneau, nu 
protestau - spre deosebire de vitejii neomarxişi bănăţeni: aceştia îi trăseseră o revoltă 
de se cutremurase întreaga „dictatură ceauşistă”! - apoi se odihniseră (în Occident): nu 
mai voiau să-şi aducă aminte de… ăsta, zi-i pe nume; „comunismul ceauşist”… 
 
Ca tot scriitorul normal aveam şi eu „mirări”: 
 
- cum se făcea că, dintre toţi nemţii proveniţi din România doar sasul Dieter Schlesak se 
atinsese de mine, mă ajutase să public, scrisese despre mine (adevărat, observasem şi 
la el atracţia - mai precis: teroarea - marxistă), dar nimeni din… afara lui: unora le 
găseam motivaţii: cei legati de Baconsky, de Ivasiuc, de Blandiana, de Zoe Buşulenga, 
de Sorescu, de Romică Munteanu, adică de oficialii (sau toleraţii Securităţii, ca 
Baconsky). Nu înţelegeam însă de ce „noua generaţie” de recuperaţi - cea a Hertei 
Müller -  era atât de… reţinută în ceea ce mă priveşte: nici înainte de 1989, nici după nu 
am întâlnit semnăturile lor sub texte în care sà fiu măcar pomenit - ca scriitor publicat în 
Germania cu mult înaintea lor. 
 
Fiindcă, totuşi:  
 
- în 1971 „cazul” meu provocase tulburare, nu doar în RFG, ci în Occident - cu 
„Ostinato”; mai publicasem o carte „Uşa noastră” („Die Tür”); 
 
- în cărţile mele - publicate în limba germană - un ne-german ca mine avusese curajul 
(sau imprudenţa) să vorbească şi despre soarta nemţilor din România ocupată de ruşi. 
 
- în interviuri, în dialoguri deasemeni pomenisem şi de suferinţele nemţilor de la noi. 
 
Mă aşteptam la reciprocitate? Din partea cui? A lui Wagner, a Hertei Müller? Eroare! Mă 
auto-pun la punct pe româneşte: „Am păscut porcii împreună cu ei, cei care-şi trătaseră 
părinţii de nazişti, cei care dezbăteau marxismul „de pe poziţii”, sub dictatura lui 
Ceauşescu?” 
 
Màrturisesc: după ce a început campania antisemitizatoare împotriva mea, dacă nu 
aşteptam „solidaritate” din partea românilor mei, nu mi-ar fi stricat câteva cuvinte de 
încurajare din partea… nemţilor mei. Deşi  am fi căzut în aceeaşi afurisită de 
„reciprocitate” pe care o detest: Dacă eu scrisesem - totdeauna - cu simpatie, cu 
solidaritatea victimelor despre saşi-şvabi, nu era obligatoriu ca şi nemţii să intervină - să 
mă mângâie pe creştet, să-mi şoptească: „Lasă, că trece…”. 
 
Un citat din ea însăşi: 
 
„România postcomunistă nu s-a dezbrăcat toate măştile ororii comuniste, dintre care 
cea mai perfidă rămâne cea a delaţiunii, iar cea mai cruntă cea a «anihilării intimităţii»”, 
spunea Herta Muller în cel mai recent articol al său, publicat în luna iulie a acestui an în 
Germania, vorbind despre drama totalitară şi despre societatea de după, neieşită încă 
de sub mâna de fier a Securităţii. 
 
…„dintre care cea mai perfida rămâne cea a delaţiunii, iar cea mai cruntă cea a 
«anihilării intimităţii»”… Nu, nu. Nu (doar) delaţiunea, nici (doar) „anihilarea  
intimităţii”. Ci şi altceva - esenţialul - pe care Herta Müller nu l-a văzut, nu l-a simţit, la 
urma urmei puţin i-a păsat de el. Acel ceva care a… întârziat-o (se observă cât de 
îngăduitor sunt?) să scrie cartea despre mama sa în deportare, în Rusia. 
 
Singura declaraţie la care subscriu a ei: 
 
…„comunismul este la fel de nociv ca şi naţional-socialismul, ca perioada hitleristă, ca 
lagărele, ca dictaturile religioase, cum vedem şi astăzi în multe ţări musulmane”. 
 
 
